2022-ci ildə Azərbaycan
2022 — Azərbaycanda "Şuşa ili" 2022-ci ildə Azərbaycan Ordusu Ermənistan Ordusundan həm texnoloji, həm hərbi hazırlıq, həm də personal cəhətdən üstün olduğunu sübut etdi. İstər sentyabr döyüşləri, istərsə digər sərhəd toqquşmaları zamanı bunu açıq şəkildə rəqibə göstərdik. Azərbaycan Qarabağ məsələsində öz qırmızı xətlərini gözləyəcəyini, heç bir qüvvəyə bu bölgədəki maraqlarını, nə də ərazi bütövlüyünü güzəştə getməyəcəyini bildirdi. Fərrux əməliyyatı, "Qisas" əməliyyatı və digər lokal əməliyyatlar, Xankəndi-Laçın yolunda aksiyalar ilə bunun bir daha şahidi olduq. Türk Dövlətləri Təşkilatı (TDT) ilə əlaqələrin gücləndirilməsi, Özbəkistan, Qazaxıstan, Qırğızıstan, Türkmənistan ilə birbaşa ikitərəfli əlaqələrin yüksək səviyyəyə çıxarılması prioritet elan olundu. Həmin ölkələrlə Azərbaycanın iqtisadi dövriyyəsi bir neçə dəfə artıb, siyasi əlaqələr inkişaf edib. 2022-ci ildə daha bir önəmli addım Azərbaycanın unitarlaşması istiqamətində atıldı. Bu ilk növbədə NMR-dəki güc strukturlarının rəsmi Bakıya tabe etdirilməsi, ən son isə Naxçıvan Ali Məclisi sədrinin (Vasif Talıbov) vəzifədən kənarlaşdırılması NMR-nin artıq birbaşa mərkəzdənqaçma meyllərinin qarşısnın alınmasında, Azərbaycanın unitarlaşması və mərkəzi hakimiyyəti güclənməsində çox önəmli addım oldu. Noyabr ayında Böyük Qayıdışa dair I Dövlət Proqramı qəbul olundu. Həmçinin, işğaldan azad edilmiş ərazilərimizdə bərpa və yenidənqurma işlərində fəaliyyət göstərən sahibkarlara ciddi şəkildə güzəşt mexanizmi qanunla təsdiq edildi. İşğaldan azad edilən ərazilərimizdə bərpa və quruculuq işləri, infrastruktur layihələri genişləndirildi, eyni zamanda Zəngilan Beynəlxalq Hava Limanının açılışı həyata keçirildi. 2022-ci ildə Azərbaycan hökuməti ilə həm region, həm də Avropanın müxtəlif ölkələri arasında əhəmiyyətli hökümətlərarası memorandumlar, müqavilələr imzalandı ki, qarşıdakı illərdə birgə əməkdaşlığın daha da uğurla həyata keçirilməsi üçün bu çox vacib məsələ idi. Bu il Azərbaycanın Avropa İttifaqı ilə enerji təhlükəsizliyinə dair imzaladığı sənəd ölkənin qaz gəlirlərini ilk dəfə olaraq bərabərləşmə səviyyəsinə gətirib çatdırdı. Sənaye məhsullarının istehsalında, qeyri-neft sektorunda da artım müşahidə edildi. Eləcə də qeyri-neft ixracı üzrə artım da kifayət qədər yuxarı səviyyədə oldu. Ölkədə elektron ticarətin təşviqi nəticəsində bu göstəricilərdə də ciddi artımlar müşahidə edildi. Yəni nağdsız ödənişlərin həcmində artımlar baş verdi. Minimum əmək haqqı 250 manatdan 300 manata qaldırıldı, pensiyaların indeksasiya edilməsilə bağlı yeni yanaşma tətbiq edildi.